

VLADA REPUBLIKE HRVATSKE

Zagreb, 8. srpnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o odobrenju doprinosa Republike Hrvatske za smanjenje duga Sudana prema Međunarodnom monetarnom fondu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske (Narodne novine, broj 150/2011, 119/2014, 93/2016 i 116/2018), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2021. godine donijela

**O D L U K U**

**o odobrenju doprinosa Republike Hrvatske za smanjenje duga Sudana prema Međunarodnom monetarnom fondu**

**I.**

Prihvaća se prijedlog Međunarodnoga monetarnog fonda (u daljnjem tekstu: MMF) da Republika Hrvatska odobri doprinos za smanjenje duga Sudana prema MMF-u, u iznosu od 1 milijun SDR, iz sredstava koja pripadaju Republici Hrvatskoj u skladu s uvjetima odluke Odbora izvršnih direktora MMF-a od 10. svibnja 2021. godine.

**II.**

Ovlašćuje se Hrvatska narodna banka da o ovoj Odluci obavijesti MMF te provede sve druge radnje potrebne u svrhu njezina izvršenja.

**III.**

U svrhu izvršenja ove Odluke nije potrebno osigurati dodatna financijska sredstva na teret državnog proračuna Republike Hrvatske.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Glavna direktorica Međunarodnoga monetarnog fonda (MMF) pozvala je Republiku Hrvatsku (RH), kao i ostale države članice MMF-a, da **pomognu Sudanu u smanjenju njegova duga prema MMF-u u okviru inicijative za pomoć visoko zaduženim siromašnim zemljama** (*Heavily Indebted Poor Countries Initiative* – HIPC), i to na način da ustupi (u cijelosti ili djelomično) u korist Sudana svoj udio u sredstvima na tzv. prvom posebnom računu rezervacija (*First Special Contingent Account* – račun SCA-1[[1]](#footnote-1)) i sredstvima prikupljenima za pokriće neplaćenih kamata i drugih troškova (*deferred charges*), koja se sva nalaze kod MMF-a[[2]](#footnote-2).

Sudan je siromašna, visoko zadužena i nestabilna zemlja opterećena sukobima, te ima visok i neodrživ vanjski dug koji ne može vraćati. Nakon postizanja zadovoljavajućih rezultata u sklopu MMF-ova programa reformi, Sudan je zatražio smanjenje duga u okviru HIPC inicijative. **Podmirenje dospjelih neplaćenih obveza Sudana prema MMF-u preduvjet je za HIPC inicijativu, a također bi omogućilo Sudanu korištenje financijskih sredstava MMF-a** budući da zemlja koja ima dospjele neplaćene obveze prema MMF-u ne može koristiti sredstva MMF-a.

**Ukupna sredstva potrebna za smanjenje duga Sudana i njegovo sudjelovanje u HIPC inicijativi procjenjuju se na** **992 mil. posebnih prava vučenja (*Special Drawing Rights* – SDR)[[3]](#footnote-3)**, što obuhvaća: a) dospjele neplaćene obveze Sudana prema MMF-u u iznosu od **964,5 mil. SDR**; b) prvo povlačenje novog zajma od MMF-a iznad iznosa dospjelih neplaćenih obveza, u iznosu od **27 mil. SDR** te c) pomoć za otplatu obveza koje dospijevaju između točke odluke i završne točke (formalne odluke o početku HIPC inicijativa i dogovorenog smanjenja duga) u iznosu od **0,4** **mil. SDR**.

Radi financiranja smanjenja navedenog duga, od čega se najveći dio odnosi na podmirenje dospjelih neplaćenih obveza Sudana prema MMF-u, **Odbor izvršnih direktora MMF-a donio je 10. svibnja 2021. godine odluku o uvjetnoj raspodjeli zemljama članicama svih njihovih sredstava prikupljenih na računu SCA-1 (1,066 mlrd. SDR [[4]](#footnote-4) i njihovih sredstava za *deferred charges* za Sudan (611 mil. SDR), koja se sva nalaze kod MMF-a[[5]](#footnote-5).** Iako je ovaj iznos veći od planiranog smanjenja duga Sudana u sklopu HIPC inicijative, očekuje se da dio zemalja članica svoja sredstva neće (djelomično ili u cijelosti) preusmjeriti za pomoć Sudanu.

**Udio RH u navedenim sredstvima na dan 30. travnja 2021. iznosi ukupno 2.334.993 SDR (protuvrijednost 2,77 mil. EUR). Ovo je okvirni iznos, a točan iznos bit će utvrđen na dan raspodjele.** Od toga udio u sredstvima na računu SCA-1 iznosi 1.395.341 SDR, a u sredstvima za *deferred charges* 939.652 SDR. Na neformalni upit MMF-a, RH je 20. travnja ove godine preliminarno obavijestila MMF da je spremna sudjelovati u ovoj inicijativi s iznosom od 1 mil. SDR, što čini oko 43% pripadajućih joj sredstava.

**Ovom Odlukom predlaže se odobrenje doprinosa RH za smanjenje duga Sudana prema MMF-u u iznosu od 1 mil. SDR (približno 1,19 mil. EUR[[6]](#footnote-6)).** Time bi se RH, kao i u okviru nekoliko prethodnih sličnih inicijativa MMF-a, pridružila zemljama koje pružaju financijsku potporu najsiromašnijim članicama MMF-a. **Budući da se radi o sredstvima koja se već nalaze kod MMF-a i koja bi MMF raspodijelio zemljama članicama, za izvršenje ove Odluke nije potrebno osigurati dodatna financijska sredstva na teret državnog proračuna RH.**

**Donacija u korist Sudana trebala bi RH biti priznata kao službena razvojna pomoć (SRP)** prema kriterijima koje definira Odbor za razvojnu pomoć Organizacije za ekonomsku suradnju i razvoj (*Organisation for Economic Co-operation and Development* – OECD).

Cilj je MMF-a zatvaranje paketa pomoći za Sudan do kraja lipnja 2021. godine. Sva sredstva koja preostanu nakon otplate podobnog duga Sudana prema MMF-u bit će transferirana na PRG-HIPC Trust[[7]](#footnote-7) za korištenje prema uvjetima tog fonda. Međutim, ako doprinositelji to zatraže, njihov proporcionalni udio u preostalim sredstvima bit će im vraćen. Članice koje su obećale, ali nisu uplatile sredstva do trenutka otplate duga Sudana MMF-u, trebat će ih uplatiti fondu PRG-HIPC Trust.

1. SCA-1 je poseban račun rezervacija koji je MMF otvorio 1987. godine u svrhu osiguranja od gubitaka zbog neplaćanja troškova i glavnice od strane država članica na Računu općih sredstava; izdvajanje na račun SCA-1 suspendirano je 2006. [↑](#footnote-ref-1)
2. Sredstva država članica na računu SCA-1 kod MMF-a i sredstva članica za pokriće neplaćenih kamata i drugih troškova kod MMF-a prikupljena su na temelju tzv. mehanizma *burden sharing*kojim se nastoji financijske posljedice dospjelih nenaplaćenih obveza prema MMF-u podijeliti između država članica vjerovnika i dužnika što je ravnomjernije moguće. Prema tom mehanizmu države dužnici (korisnice financijskih aranžmana MMF-a) plaćaju kamate na odobrene aranžmane uvećane za određeni postotak (pristojbu), a države vjerovnici primaju kamate na svoja sredstva umanjene za određeni postotak (naknadu). Kada države članice ispune svoje zaostale financijske obveze prema MMF-u, ekvivalentni iznosi vraćaju se članicama koje su prethodno platile višu pristojbu, odnosno primile smanjenu naknadu. [↑](#footnote-ref-2)
3. Tečaj MMF-a na dan 14. svibnja 2021. iznosi 1 SDR = 1,18675 EUR. [↑](#footnote-ref-3)
4. Preliminarni prijedlog Odbora izvršnih direktora bila je raspodjela najvećeg dijela sredstava s računa SCA-1, ali je zbog slabog odaziva članstva konačno odlučeno raspodijeliti sva raspoloživa sredstva na tom računu. [↑](#footnote-ref-4)
5. Raspodjela ovih sredstva zemljama članicama uvjetovana je prethodnim jamstvima članica da će biti prikupljeno najmanje 992 mil. SDR, te time da Sudan prethodno podmiri svoje dospjele neplaćene obveze prema MMF-u (predviđeno je da to operativno bude provedeno prije raspodjele putem tzv. mosnog zajma). [↑](#footnote-ref-5)
6. Tečaj MMF-a na dan 14. svibnja 2021. iznosi 1 SDR = 1,18675 EUR [↑](#footnote-ref-6)
7. *Poverty Reduction and Growth – Heavily Indebted Poor Countries Trust*, fond pri MMF-u iz kojeg se financira smanjenje duga u okviru HIPC inicijative podobnim zemljama. RH također doprinosi ovom fondu, a posljednji doprinos u iznosu od 301.886 SDR odobren je na temelju Odluke Vlade RH od 20. svibnja 2021. godine. [↑](#footnote-ref-7)